CELEX: 62007TN0039
Language: fi
Date: 2007-02-16 00:00:00
Title: Asia T-39/07: Kanne 16.2.2007 — ENI v. komissio

14.4.2007   
            
            
               FI
            
            
               Euroopan unionin virallinen lehti
            
            
               C 82/45
            
         Kanne 16.2.2007 — ENI v. komissio
   (Asia T-39/07)
   (2007/C 82/97)
   Oikeudenkäyntikieli: italia
   Asianosaiset
   
      Kantaja: ENI SpA (Rooma, Italia) (edustajat: asianajajat professori G. M. Roberti ja I. Perego)
   
      Vastaaja: komissio
   Vaatimukset
   Kantaja vaatii, että
   
               —
            
            
               riidanalainen päätös kumotaan siltä osin kuin siitä todetaan kantaja vastuulliseksi rikkomisesta,
            
         
               —
            
            
               tämän päätöksen 2 artiklan mukaisesti asetettu sakko kumotaan tai sitä pienennetään
            
         
               —
            
            
               komissio velvoitetaan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Nyt esillä oleva kanne on nostettu samasta päätöksestä, joka on kanteen kohteena asiassa T-38/07, Shell Petroleum ym. v. komissio.
   ENI katsoo, että riidanalainen päätös on lainvastainen, koska se asetetaan siinä vastuulliseksi vain siksi, että sillä on rooli kattoyhtiönä, joka valvoo niiden yhtiöiden koko pääomaa, joita syytetään sääntöjenvastaisesta menettelystä. Tältä osin se toteaa seuraavaa:
   
               —
            
            
               Komissio tukeutuu olennaisin osin omistussuhteisiin liittyvään vastuun absoluuttiseen olettamaan, joka ei saa vahvistusta niistä periaatteista, jotka on kehitetty yhteisön oikeuskäytännössä EY 81 artiklan soveltamisen yhteydessä yritysten yhteenliittymien alalla, ja joka on ristiriidassa näiden periaatteiden kanssa. Tällainen tarkastelutapa on lisäksi ristiriidassa henkilökohtaisen vastuun ja rangaistavuuden perustavanlaatuisten periaatteiden sekä laillisuusperiaatteen kanssa ja se perustuu ilmeisiin arviointivirheisiin niiden tosiseikkojen osalta, jotka ENI on esittänyt komission olettamien kiistämiseksi. Komissio ei ole tässä yhteydessä perustellut näkemystään riittävästi, ja se on siten rikkonut EY 253 artiklaa.
            
         
               —
            
            
               Lisäksi riidanalaisessa päätöksessä ei myöskään oteta huomioon pääomayhtiöiden rajoitetun vastuun yhtiöoikeudellista periaatetta, joka tunnetaan samalla tavoin jäsenvaltioiden oikeusjärjestyksissä, kansainvälisessä oikeuskäytännössä ja yhteisön oikeudessa itsessään; tämä menettely ei myöskään ole yhteensoveltuva niiden kriteerien kanssa, jotka on kehitetty yhteisön kilpailusääntöjen soveltamisen puitteissa yritysseuraannon tai yritysten luovuttamisen osalta. Riidanalainen päätös on myös näiden näkemysten osalta täysin perustelematon.
            
         ENI vaatii siten sille asetetun sakon kumoamista tai ainakin tuntuvaa lievennystä, koska komissio
   
               —
            
            
               ei ole arvottanut väitettyjen rikkomisten vaikutusta relevanteilla markkinoilla,
            
         
               —
            
            
               on perusteettomasti soveltanut rikkomisen toistuvuuden raskauttavaa seikkaa vetoamalla EY 81 artiklassa tarkoitettuihin päätöksiin, jotka on tehty kauan sitten ja joiden tekemiseen kantaja ei millään tavoin, ei myöskään kattoyhtiön ominaisuudessaan, ole osallistunut,
            
         
               —
            
            
               on lisäksi oikeuskäytännössä vahvistettujen kriteerien vastaisesti jättäessään Syndialin virheellisesti riidanalaisen päätöksen addressaattien piirin ulkopuolelle rikkonut asetuksen N:o 1/2003 23 artiklaa, koska se ei ole ottanut huomioon tämän yrityksen liikevaihtoa.